정조 20년
丙辰七月初五日卯時上御熙政堂大臣備局堂上引見藥房入診入侍時右副承旨李海愚假注書吳泰曾事變假注書鄭日泰記注官金良倜記事官金履永右議政尹蓍東兼兵曹判書趙宗鉉判孰寧金持默行上護軍李柱國行禮曹判書閔鍾顯刑曹判書尹師國戶曹判書李時秀行大護軍李敬懋行護軍徐有大徐龍輔李冕膺司諫金孝眞掌令玄重祚持平權漢緯校理林漢浩修撰洪秀晩提調沈頤之醫官柳光翼金孝儉金光國周命新李周憲張光祚李惟鑑吳仁豐丁希泰以次進伏訖蓍東曰立秋而炎威不退聖體若何上曰昨日則雖東風猶有滌熱之意矣蓍東曰寢睡水剌之節何如上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣蓍東曰再昨雖承下敎至有筵說之謄播而中外之心與臣等誠無異同矣上曰再昨已諭之其外更有何說蓍東曰卄八之雨畿內殆遍而諸道多有不均處云矣上曰雖畿內若驪州等邑不得浥塵至於黃海道雨至七寸七月近尺之雨豈不過矣乎蓍東曰今年田穀不如畓穀之茁盛而木花則尤不如田穀云矣上曰臺諫入來乎海愚曰方在闕外欲爲聯疏云矣上曰近日俗習惟事觀望臺諫旣詣于闕外則何不入參乎旣有昨夜之飭諭坐直承旨何不嚴明知委乎兩司諸臺直爲入參之意史官出諭良倜承命出傳與司諫金孝眞掌令玄重祚持平權漢緯偕入進伏上曰次對爲之蓍東曰此咸鏡監司趙尙鎭狀啓也枚擧會寧府使崔景岳牒報以爲開市時大國人牛馬料每年容入之數爲千餘石而本府所在元會付耳麥只爲七十一石零本府所在臣營句管營賑耳麥一千五百石移劃需用其代則以高原郡所在別庫田米四百石從折米數還報移錄事請令廟堂稟旨分付矣開市時牛馬料之先爲移劃從後還報自是年年已行之例依狀請許施何如上曰依爲之出擧條蓍東曰因慶尙監司李泰永狀啓右沿漁稅還屬統營便否博詢詳探事還屬當否卿等更與移屬時時任爛議稟處事命下矣取見其狀本則枚擧各邑所報以爲昌原等六邑漁場之還屬不還數年奸吏之疊懲有甚猾狡之橫侵邑屬則名色甚多漁基則陳起不一在處懸案在處給標之法專在吏手近浦諸戶益不聊生如復還屬於營則濫懲庶不至太甚云晉州等五邑一自屬邑之後弊則差減而民以爲便仍置本邑果是衆願云而當初漁場之移屬各邑雖出於海戶蘇瘼之道而邑宰之操束未必嚴於統帥吏輩之濫猾亦或甚於營屬奸弊轉滋民怨層加各邑之中議論不齊一浦之內趨向各異或左或右莫適所從屬彼屬此於各邑別無損益而其失其得在統營大爲關捩請令廟堂稟處矣右沿漁場之屬於各邑非但爲均廳事目之遵守專爲民弊而變通矣今者民弊反有甚於屬統營之時而事目之不爲遵守尤可知也漁船之疊稅稅摠之加徵庶勘之濫費無非海民難支之端而在統營時所未有者也又聞曾經右沿邑守宰者之言則其所說弊如右所陳蓋各邑則雖失此別無損益之可言而統營積逋蠲減之後排比彌縫全賴於此而今無從他給代之路云與其分授各邑而反增民弊無寧還屬統營而有補公用右沿漁場使之依前還屬統營凡係海民爲弊之端一一禁革期有實效仍成節目報本司施行之意分付于道臣及統制使何如上曰屬此屬彼一循民願何嫌銷刻依此爲之萬一還屬之後弊若移屬之前先從此統帥難免首犯之律嚴飭該帥趁今成節目之時別立科條期於永久無弊而節目使之後錄狀聞事分付可也出擧條蓍東曰海邑守令或有來見者細細探問則皆以漁戶生涯逐水移船所到邑必皆徵稅故不無一船疊徵之弊反不如還屬統營稅有常納之爲便云矣上曰統營所得爲三千金云乎蓍東曰似然而在統營不啻少補矣蓍東曰頃因御營廳草記羅州上番軍以靑大竹保代送該牧使拿處事批旨內其在問牛喘之義旣見刊冊外保名則不可以謬例仍置令廟堂査問稟處可也事命下矣卽見全羅監司徐鼎修査報則以爲道內靑大竹封進二十三邑本價例以大同米會減而添價雜費各有邑規或民庫劃補或保軍責應或本官與該吏擔當而羅州等三十邑乃是定保軍責應處以其會減之數不當取用故自前定保軍四十三名以靑大竹保間年封進時每保錢二兩收捧補用於添價及雜費條矣昨年京外酌定情債成節目下送之後保人二十二名移送他軍保二十一名依前仍存而創始年條本邑久遠文書中只有辛未案冊明是其前設始爲辭矣進上事體何等嚴重則創出刊冊外名色捧錢補用云者極爲駭然旣已登聞之後不可仍置羅州等十三邑所在靑大竹保名色一竝革罷添價雜費依他邑例從長變通施行之意道臣處更爲分付何如上曰依爲之出擧條上曰其本事如何蓍東曰保則自古有之而此是刊冊外加額也臣於待罪湖藩時稔知此弊情債所入雖至小房子亦皆染指一竹之價殆近十兩情債之費又復如此今旣上達朝廷之後首犯之守令所當請勘而道臣以年久難於覈出云仍置之似好矣上曰此則似然矣蓍東曰統制使今旣報瓜當爲差代而領相雖得長暇旣與在外有異擬薦之際臣何敢獨當乎上曰曾旣爲之矣領相之長暇政爲此等處也蓍東曰統帥差代雖或冒當而若又吏兵判擬薦等事豈敢每每獨當乎頤之曰昨夜微有風氣聖體若何上曰一樣矣朝來蒸熱似將天雨矣頤之曰在年事雨亦可不雨亦可上曰予則熱作時氣由脊上直至頭部病之由中無賴外治矣頤之曰淸氣飮似不無滌熱之功矣上曰淸氣飮何足責效淸心丸之屬趁日進服而如水沃焦不見其效矣蓍東曰處暑不遠熱候似漸自退矣上曰俗言處暑者更熱之謂也蓍東曰處暑以後雖暑不退人不病暑云矣上曰淸心靜慮爲忘暑之第一方法數日酬應添却煩惱矣冷泉澆飯一再換水則最便於當暑而進飯矣蓍東曰肺胃俱受其冷不宜常進矣上曰水之極熱者亦反爲好頤之曰臣之當暑赴燕也專賴熱茶爲排暑之方矣上曰卿言果然矣頤之曰王大妃殿氣候何如向來膈氣夬復常度耶上曰近則復常矣頤之曰惠慶宮湯劑自明日更爲製入乎上曰依此爲之而柴胡三分加入爲勝矣頤之曰柴胡涼藥也以何症候有此添入乎上曰猶是蔘劑不無膈熱之候故然矣蓍東曰判府事李命植之疏陳諸條今始更爲抄出矣上曰何以措劃蓍東曰常賑穀一條無可通變之策只就其給代條略加釐正而此亦不得一一抄出矣時秀曰該廳所在文書只是十年間事其前竝無載錄者以臣所知江原道數處火三稅亦從蕩債中條件而十年前會案無處可徵故不得査出矣上曰蕩債給代始自丙申後晉州兵營啓請而其時廟堂亦甚難之者也自此爲弊諸道皆然曾在先朝無給代之事矣蓍東曰以臣所覩記先朝亦或有給代之事矣上曰此是白給也非以常賑給代於營邑私債之蕩減者矣該廳文書之無久遠云者此豈成說事甚駭然矣蓍東曰戶曹田案京兆戶籍每多搜覓不得者此皆吏胥輩休紙偸用之弊筵退後査出從後出擧條申飭之地好矣上曰不可已之事也蓍東曰京畿廳米條當以七千石劃付畿營使之策應一年所下矣上曰監司亦以爲然乎蓍東曰監司猶不知其利害之將如何云矣上曰初何以五六千石爲定今何以七千石移劃耶李冕膺似當詳知矣冕膺曰初以五六千石劃給而若有別役則量入加下之意爲策矣廟堂諸議皆以爲旣已移劃之後又將別役加下則憑藉別役每請加劃勢所必至無寧從厚移劃勿論別役有無使皆擔當更不關由於本廳爲可云故以七千石磨鍊矣上曰比摠如何蓍東曰最多用爲七千石矣冕膺曰癸丑年用下最少而猶爲六千石其外殆近八九千石矣蓍東曰似不至若是之夥然矣上曰陵幸時植炬等事亦入於別役中乎蓍東曰此則不在其中而或値陵役及進上馱價等事矣上曰從長區劃可也蓍東曰日前所入擧條旣已還下今當更爲擧條更爲承批乎上曰就日前擧條略於字句間冊改可也蓍東曰貿米條亦將許施矣上曰貿米豈可不許但使出錢民間則民之受錢必多其縮其弊不可不念矣蓍東曰此不必使民受弊若以常定價趁今豐登而貿米則願者甚多雖各邑京主人營主人等所支放役價或守宰之月廩所餘儲皆是入庫之穀而多多益辦矣上曰雖非一年內貿取十萬石而要使民不受弊之地可也宗鉉曰司勇宋啓幹金直淳自臣曹發關該道使之上來而聞皆病不得上來云矣宗鉉曰臣於頃筵以魚面前萬戶白泓鎭事因俯詢略有所陳達而未及畢其說矣邊將之朔末邊報例報于道帥臣轉報備局其爲事體極爲嚴重泓鎭謂與兵使有嫌竝與巡營而使留鎭將白文代報非但師律所關實是紀綱所在臣之待罪北藩時欲拿致嚴棍而遠鎭推治貽弊甚多適値北巡當前故捉待近邑之意發關嚴飭矣未及發巡旋以遞任而未果矣今雖以新伯到界時不呈公狀依例罷黜似此驕濫之習若不別般嚴懲無以重邊政而存體統敢此仰達矣上曰當初向兵使所爲之駭擧軍律難逭又有今番向巡營之駭擧悖習不可但以無嚴言明知其上聞一犯再犯如許邊將若不嚴處邊政何以振肅特以平時之故姑靳懸竿之律當該萬戶白泓鎭令帥臣大張威儀施以軍律回示警衆嚴棍三十度最遠鎭堡充定軍丁此事之今始論罪雖因事勢之未遑亦難免後時卿則推考可也出擧條蓍東曰前魚面萬戶白泓鎭不呈公狀于道臣到界時者萬萬駭然今已嚴加處分矣當初道臣狀聞只請罷黜不爲論罪者誠有不審之失咸鏡監司趙尙鎭推考何如上曰依爲之出擧條上曰白泓鎭事係是一變怪比之洪秉臣亦豈不大有間焉渠輩安有色目乎稱以禍家便同死於王事每爲之惻傷未嘗點下於金吾之官亦或於衆所共知之私讎而不必大加禁抑矣雖然若有罪而世宥則可也豈容渠自犯紀律若是無忌乎蓍東曰渠輩每恃聖恩之曲貸致此無前之妄擧矣上曰先朝有揭板於宣傳官廳武將知之乎柱國曰臣豈敢不知上曰在先朝渠輩豈敢以色目等事上聞而身爲武弁安有彼此之可言哉仍敎宗鉉曰卿家世掌銓曹矣通擬之際亦皆分排文臣此習已極礙眼而至於武弁又不免焉色目而別之或各道以分排苟外於此不得擬望云銓家而如是則渠輩彼此之論何可禁抑政望一出若見斑猫一一相間無或參差此習若不痛革世道安得同和近日兵判對武弁先問彼此吏判亦以爲風俗使然此豈不慨然哉蓍東曰渠輩物情時人眼目不如是則謂之偏矣上曰先從武弁互相婚好打破崖岸然後世道可爲也上曰臺諫進前孝眞等進前上曰前啓只擧結語可也孝眞等曰請寢罪人鄭致達妻出置城外之命依前還發配所亟令王府快正典刑上曰不允出擧條孝眞等曰請物故罪人德相亟施孥籍之典上曰不允出擧條孝眞等曰請逆賊尙喆追施孥戮之典上曰不允出擧條孝眞等曰請亟寢昧爽以後申禁之命因許捧入未撤之啓特賜允兪十九字刀割孝眞等曰請遲晩後物故罪人啓能亟施孥籍趾賊等凶種快施邦刑養遂獻遂竝設鞫得情上曰不允出擧條孝眞等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允出擧條孝眞等曰請物故罪人國榮亟施孥籍之典上曰不允出擧條孝眞等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條重祚曰請承款後物故罪人九宗亟施孥籍之曲上曰不允出擧條重祚曰請寢李汝節定配之命更令王府嚴覈取服施以當律上曰不允出擧條上曰旣皆傳啓則憲臺何不就座重祚曰臣有避嫌事仰達矣臣於向來以柳遠鳴事妄陳一言言未畢而蒙遞退出矣柳慶裕之與吳瑞宗行貨之說云云辭未及達上曰又此云云誰之所使乎柳慶裕事誰能知者此必厥類中暗通潛嗾者眞所謂皮中生蠹也予所以深惡洪樂安者亦此也能言距楊墨者聖人之徒則何必樂安之深惡而乃其所深惡者卽其心也柳遠鳴之爲人所擠亦此輩伎倆矣命書榻敎曰當該臺諫遞差孝眞曰請前持平李福潤施以三司改正之典上曰此啓宜停矣孝眞曰公議之峻發臣何敢遽停上曰如有下諭啓事卽爲陳達可也孝眞曰未承批不敢他啓矣上曰諸承旨持公事入侍日泰承命出傳行都承旨蔡弘履行右承旨尹弼秉左副承旨洪義浩同副承旨姜忱以次進伏弘履讀奏忠淸監司林濟遠狀啓唐津縣監朴廷宅到任事弼秉忱以無公事先退義浩讀奏黃海監司徐邁修啓本罪人朴仁培昆陽郡到配事及罪人貴乭長淵縣到配事上命分書判付訖秀晩漢浩曰臣等有區區所達之辭矣上曰玉堂姑爲就座以待臺啓之畢奏可也秀晩等曰臣等昨旣陳疏而見阻朝又拜箚而退卽幸賓對有命得借方寸矣上曰堂箚退却此豈成說承旨之待玉堂何乃至是其職儒臣也其言堂箚也何嘗有自院退却之規乎爾等治疏徑出可也上曰大臣與有司堂上先出以爲擧條書入之地可也蓍東時秀先退上曰刑判亦爲先出可也師國先退上曰日已晏矣而臺臣傳啓不停不連此何事體若在先朝藥房已爲請罪矣頤之曰臺臣體重雖不敢遽然請罪而午熱將近臺臣不退下情不勝悶迫矣孝眞曰臣性本疎率筵席傳啓之際不能周愼致有大僚請推之擧臣何可一刻晏然於臺次乎請命遞斥臣職上曰勿辭亦勿退待孝眞曰臣賦性譾劣不合淸朝耳目之任而至登筵席傳啓之聯柳師文之啓未蒙恩批此莫非臣人微誠淺不能仰格天心之致其何可一刻晏然於臺次乎請命遞斥臣職上曰勿辭海愚曰孝眞一日再啓煩瀆退待物論矣上曰知道仍命退諸臣以次退出